Сабийхэм я къэкIуэнум толажьэ
«Адыгэ псалъэ» газетым сызэрыщылажьэр къэзгъэсэбэпу, адэ-анэ куэ-дым я лъэIур згъэзэщIэну сыхуейт мы тхыгъэмкIэ. Нэхъ щхьэтечу жыпIэмэ, фIыщIэ ин хуэтщIыну дыхуейуэ аращ ди сабийхэр дзыхь зыхуэтщIа щIалэ псэ къабзэ, гумащIэ, щIэблэм я къэкIуэнумрэ я узыншагъэмрэ еш имыIэу телажьэ Хъуран Мурат Валерэ и къуэм.
Мурат зэрысабийрэ спортым дихьэхыу, секцэ зэмылIэужьыгъуэхэм — каратэм, дзюдом, бэнэкIэ хуитым, алыдж-урым бэнэкIэм, нэгъуэщIхэми — жыджэру зыхуигъасэурэ къэхъуащ. Ар зэхьэзэхуэ куэдым хэтащ икIи мызэ-мытIэу пажэ щыхъуащ.
Курыт школ нэужьым Хъураныр щIэтIысхьащ Къэбэрдей-Балъкъэр къэрал университетым физкультурэмрэ спортымкIэ и къудамэм икIи гъэсакIуэ IэщIагъэр иIэу ар къиухащ.
Спортым дихьэх сабийхэм гулъытэ хэха яхуищIу, а цIыкIухэм сыт и лъэныкъуэкIи щIэгъэкъуэн яхуэхъуу Хъураныр тренеру щолажьэ Спортым и уардэунэу Налшык дэтым. А лэжьыгъэ мытыншым зэрыпэрыхьэрэ зы махуи и къарум еблэжакъым, еши щхьэхи имыщIэу и гъэсэн цIыкIухэм ядолажьэ. Хъураным сабийхэр спортым хуигъасэ къудейкъым, атIэ ар икIи психолог Iэзэу жыпIэ хъунущ, и нэIэ щIэт дэтхэнэ цIыкIуми и гурыгъу-гурыщIэхэр зыхищIэу апхуэдэщи. Абы и деж екIуалIэ сабий псоми, абыхэм я адэ-анэхэми бгъэдыхьэкIэ щхьэхуэ къахуегъуэтыф Мурат. ГъащIэм и сыт хуэдэ лъэныкъуэкIи щапхъэ нэс къахуохъу Хъураныр ди бынхэм. Абы игъэсахэм къахэкIащ спортымкIэ мастерхэр, спортымкIэ мастерым и кандидатхэр. Ахэр гъунэгъу щIыналъэхэм, Урысейм и щIыпIэ зэмылIэужьыгъуэхэм щекIуэкI зэхьэзэхуэхэм жыджэру хэтщ, къагъэлъагъуэ я зэфIэкIхэмкIэ адрейхэм ятекIуэу.
«ЛIы нэс къазэрыхиху-нум» шэч лъэпкъи къытедмыхьэу, дзыхь хуэтщIу ди бынхэр догъакIуэ Мурат и деж, икIи дыщогуфIыкI апхуэдэ гъэсакIуэ щыпкъэ, хьэл-щэн дахэ зыхэлъ, цIыху зэпIэзэрыт ди сабийхэм къазэрыдэлажьэм.
И гъэсэн цIыкIухэм я ехъулIэныгъэхэм иригушхуэу, и зэфIэкIым хигъахъуэу адэкIи куэдрэ лэжьэну ди гуапэщ Хъураныр.
ЖЫЛОКЪУЭ Лусаннэ.
